Facebook เปิดตัว โลกเสมือนใบใหม่
ใน Horizon “คุณสามารถสร้างโลก และประสบการณ์ของตัวเอง” “คุณสามารถเล่นเกม คุณสามารถสำรวจ คุณสามารถออกไปเที่ยวกับเพื่อน และพบปะผู้คนใหม่ๆ ได้”   นี่เป็นคำพูดของมาร์ก ซักเคอร์เบิร์ก CEO ของ Facebook เมื่อคืนนี้ เรื่องนี้น่าสนใจอย่างไร ทำไมมาร์กเลือกที่จะเปิดตัว “Horizon” แล้วชื่อแปลกๆ นี้กำลังจะเปลี่ยนโลกอย่างไร ลงทุนแมนจะเล่าให้ฟัง
26 ก.ย. 2562

Facebook เปิดตัว โลกเสมือนใบใหม่ / โดย ลงทุนแมน
ใน Horizon “คุณสามารถสร้างโลก และประสบการณ์ของตัวเอง”
“คุณสามารถเล่นเกม คุณสามารถสำรวจ คุณสามารถออกไปเที่ยวกับเพื่อน และพบปะผู้คนใหม่ๆ ได้”
นี่เป็นคำพูดของมาร์ก ซักเคอร์เบิร์ก CEO ของ Facebook เมื่อคืนนี้
เรื่องนี้น่าสนใจอย่างไร ทำไมมาร์กเลือกที่จะเปิดตัว “Horizon”
แล้วชื่อแปลกๆ นี้กำลังจะเปลี่ยนโลกอย่างไร
ลงทุนแมนจะเล่าให้ฟัง
เมื่อคืนนี้ บริษัท Oculus บริษัทด้านเทคโนโลยี Virtual Reality (VR) ที่ Facebook เข้าซื้อในปี 2014
ได้เปิดตัวเทคโนโลยีโลกเสมือน ที่ชื่อว่า Horizon
Horizon เป็นโลกเสมือนที่ถูกสร้างขึ้น
เพื่อใช้กับชุดอุปกรณ์แว่นตา VR ของ Oculus โดยเฉพาะ
หลักการพื้นฐานของโลกเสมือนนี้คือ
ผู้ใช้ที่เข้าสู่โลกเสมือน จะสามารถทำอะไรก็ได้ตามที่ต้องการ
สามารถออกแบบโลก สร้างเครื่องมือ สร้างเกมใหม่ของตนเองได้
เล่นเกมกับคนอื่นในโลกนั้นได้ เช่น เกมต่อสู้ทางอากาศ
สามารถสำรวจโลกที่สร้างขึ้นโดยผู้ใช้งานคนอื่น สามารถออกไปเที่ยว และพูดคุยกับเพื่อนในโลกนั้นได้
การข้ามไปยังส่วนต่างๆ ของโลกเสมือนที่เหมือนเวทมนตร์นี้ เรียกว่า “Telepods”
โดยผู้ใช้ต้องสร้างร่างอวตารของตนเอง
สามารถปรับแต่งรูปลักษณ์ได้ตามต้องการ
แต่อวตารจะไม่มีขา ทุกคนจะมีแค่ส่วนลำตัวขึ้นไป ลอยอยู่ในโลกของ Horizon
สรุปก็คือ Horizon เป็นโลกที่ผู้คนมีปฏิสัมพันธ์ กับคนอื่นในโลกเสมือน ด้วยร่างอวตาร
จากเรื่องทั้งหมด ดูเหมือนว่าตอนนี้เรากำลังเข้าสู่โลกอนาคต ที่เหมือนในภาพยนตร์ยอดนิยมเรื่อง Ready Player One เข้าไปทุกที..
หากใครไม่เคยดูเรื่องนี้ Ready Player One คือภาพยนตร์ที่เล่าเรื่องว่า ผู้คนใช้เวลาส่วนใหญ่ไปกับการใช้ชีวิตเสมือนจริง และใช้เงินจำนวนมากในการปรับปรุงอวตารของพวกเขาในโลกเสมือน เช่น อาวุธ เสื้อผ้า
และมาวันนี้ Ready Player One ได้กลายเป็นจริงในชื่อ Horizon
Horizon จะเปิดตัวให้ทดสอบเวอร์ชันเบต้าในปี 2020 พร้อมกับชุดอุปกรณ์ VR รุ่นใหม่ของ Oculus Quest
“นี่เป็นอีกก้าวหนึ่ง ของการสร้างโครงสร้างพื้นฐานทางสังคม
ที่เราเชื่อว่าจะมีความสำคัญในอนาคต
และจะเติบโตอย่างต่อเนื่อง จากการสร้างสรรค์โดยพลเมือง Horizon”
มาร์ก ซักเคอร์เบิร์ก กล่าว
น่าตกใจตรงที่ มาร์ก ซักเคอร์เบิร์ก ใช้คำว่า Horizon citizens หรือ พลเมือง Horizon นั่นแปลว่า มาร์กตั้งใจให้คนจำนวนมากเข้าไปอยู่ในนั้นจนเป็นระดับเมือง หรือ อาจใหญ่เป็นประเทศ ซึ่งต่อไปเราอาจจะมีรัฐบาลในโลกเสมือนก็เป็นได้
แล้วเราล่ะ พร้อมที่จะก้าวเข้าไปเป็นพลเมืองในโลกเสมือน หรือยัง?
VR เป็นเทคโนโลยีที่ทุกคนคาดการณ์ว่าจะเป็นเรื่องสำคัญที่สุดในอนาคต แนวคิดนี้ถูกนำไปทำเป็นภาพยนตร์หลายเรื่อง และบ่อยครั้ง สิ่งที่เกิดขึ้นในภาพยนตร์ ก็เป็นจริง..
Facebook ได้พัฒนาเทคโนโลยี VR มาเป็นระยะเวลานานแล้ว ซึ่งเป็นเทคโนโลยีที่สอดคล้องกับพันธกิจของบริษัท ที่อยากเชื่อมโยงทุกคนในโลกเข้าด้วยกัน (Bring the world closer together)
ในอดีต Facebook เคยสร้าง Oculus Rooms ที่ผู้คนสามารถใช้เวลาร่วมกันในห้องดิจิทัลโดยใช้ VR แต่ใน Horizon จะไปไกลกว่านั้นมาก เป็นโลกใหม่ที่ทุกคนสามารถเชื่อมต่อกันได้
นอกจากนี้ Facebook ยังเข้าซื้อบริษัท CTRL-Labs สตาร์ตอัปที่เชี่ยวชาญด้านการพัฒนาอุปกรณ์สั่งงานด้วยคลื่นสมอง
ซึ่งถ้า Facebook นำเรื่องนี้มาใช้กับ VR ก็อาจหมายความว่า ต่อไปเราไม่ต้องขยับร่างกาย เพื่อเคลื่อนไหวในโลกเสมือน แต่ใช้เพียงสมอง หรือความคิด ก็สามารถมีปฏิสัมพันธ์ เดิน วิ่ง เล่นกับผู้คนได้ในโลกดิจิทัล..
แล้วโลกเสมือนในปัจจุบัน ใหญ่ขนาดไหนแล้ว?
จริงๆ แล้วถ้าถามว่าตอนนี้เรามีโลกเสมือนแล้วหรือยัง คำตอบที่ได้เราอาจนึกไม่ถึงว่า ก็คือ Facebook นั่นเอง
รู้หรือไม่ว่าตอนนี้มีประชากรที่อยู่ในโลก Facebook มากถึง 2,400 ล้านคน หรือ 1 ใน 3 ของประชากรในโลกจริง
และต่อไป Facebook กำลังสร้างโลกเสมือนแห่งใหม่ ที่ใหญ่กว่าเดิม สมจริงกว่าเดิม และที่สำคัญ ในโลกนั้นเราจะเป็นใครก็ได้ที่สมบูรณ์แบบ และอิสระกว่าเดิม ซึ่งแน่นอนว่าจะมีคนอยากก้าวเข้าไปเป็นพลเมืองในโลกนั้น
เพราะอะไร? มนุษย์ถึงอยากเข้าไปสู่การเป็นพลเมืองในโลกเสมือน
DNA ความเป็นมนุษย์ มนุษย์ไม่เคยพอใจกับสิ่งที่ตนเองมีอยู่ในโลกจริง
มนุษย์ต้องหาทางดับทุกข์ในการทำใจยอมรับว่า “สิ่งที่เราต้องการ มันไม่มีอยู่ในโลกจริง”
การสร้างโลกเสมือน จะทำให้ผู้คนสามารถเข้าใกล้ โลกที่ตนเองปรารถนาได้มากที่สุด และนั่นคือการตอบสนองความต้องการพื้นฐานของมนุษย์
เราคงต้องเตรียมพร้อมรับมือ
ในอนาคตอันใกล้นี้ มนุษย์จะมีตัวตนในหลายโลก
และในตอนนั้น มนุษย์เองก็อาจจะแยกไม่ออกว่า โลกไหน คือโลกที่เป็นตัวตนจริงๆ ของเรา
แต่คำถามที่น่าคิดก็คือ
แล้วเราแน่ใจแค่ไหนว่า โลกที่เราใช้ชีวิตอยู่ตอนนี้.. มันคือโลกจริงของเรา
รับชมวิดีโอตัวอย่าง Facebok Horizon ได้ที่ 
----------------------
Blockdit โซเชียลมีเดียรูปแบบใหม่
----------------------
References
-
-
-
-